โรคติดเชื้อ อันตรายถึงตาย
เติมความรู้ประชาชนสกัด ไข้หวัดใหญ่-มือเท้าปาก-อุจจาระร่วง สู้ภัยหนาว,โรคหน้าหนาวอันตรายถึงตาย,จากการที่กรมอุตุนิยมวิทยาออกประกาศเตือนภัยหนาว ระบุประเทศไทยได้เข้าสู่ฤดูหนาวตั้งแต่วันที่ 30 ต.ค.ที่ผ่านมา นั่นหมายถึงสภาพอากาศที่จะมีความหนาวเย็นมากกว่าฤดูอื่นๆ ของปี ซึ่งจะส่งผลให้เชื้อโรคบางชนิดสามารถมีชีวิตอยู่ในสิ่งแวดล้อมได้นานขึ้น แพร่กระจายได้ง่ายและเร็วกว่าในฤดูกาลอื่น และสิ่งหนึ่งที่จะตามมาแบบเป็นเงาตามตัวคือ โรคภัยไข้เจ็บที่จะคุกคามสุขภาพของประชาชนทุกคน ไม่เลือกว่าจะร่ำรวยหรือยากดีมีจน ที่หนักหนาสาหัสไปกว่านั้นคือ หากร่างกายไม่แข็งแรงหรือเกิดภาวะแทรกซ้อนอาจโชคร้ายถึงขั้นต้องสังเวยชีวิตกันเลยทีเดียว,สำหรับโรคที่ต้องจับตาและมีแนวโน้มจะระบาดในฤดูหนาวสามารถแบ่งออกเป็น 2 กลุ่มคือ โรคติดเชื้อ ได้แก่ โรคไข้หวัดใหญ่ โรคมือ เท้า ปาก และโรคอุจจาระร่วงในเด็กเล็ก ขณะที่อีกกลุ่มจะเป็นเรื่องของภัยสุขภาพ ได้แก่ ภัยจากการใช้เครื่องทำน้ำอุ่นระบบแก๊ส และเพื่อให้ประชาชนได้ระมัดระวังการเจ็บ ป่วยที่อาจเกิดขึ้นได้ ทั้งโรคที่เกิดขึ้นเองอย่างโรคติดเชื้อต่างๆ และภัยทางสุขภาพที่มนุษย์เป็นผู้สร้างขึ้นเอง ถือเป็นเรื่องอันตรายที่ไม่ควรมองข้าม,ข้อมูลจาก สำนักระบาดวิทยา กรมควบคุมโรค กระทรวงสาธารณสุข ยิ่งเท่ากับตอกย้ำถึงโรคที่มาพร้อมกับสภาพอากาศที่หนาวเย็นเพราะว่าตั้งแต่เดือน ม.ค.-ต.ค.2559 พบผู้ป่วยโรคอุจจาระร่วงในเด็กแรกเกิด ถึงอายุ 5 ปี จำนวน 248,375 ราย เสียชีวิต 3 ราย ซึ่งทั้งหมดเป็นเด็กอายุต่ำกว่า 1 ปี โดยเสียชีวิตจากภาวะขาดน้ำรุนแรง และถือเป็นจำนวนมากเพราะปกติแล้วจะพบผู้ป่วยมากในช่วงเดือน ม.ค.-มี.ค.ดังนั้น จึงต้องเร่งควบคุม ส่วนโรคไข้หวัดใหญ่ตั้งแต่เดือน ม.ค.-6 ธ.ค.2559 พบผู้ป่วย 160,505 ราย เสียชีวิต 43 ราย และถือว่าน่าเป็นห่วงอย่างมาก เนื่องจากพบว่าจำนวนผู้ป่วยนั้นสูงกว่า ปี 2558 ถึง 2 เท่า และจากการคาดการณ์ยังพบว่าจำนวนผู้ป่วยไข้หวัดใหญ่ในปี 2559 จะสูงกว่าปี 2558 โดยคาดว่าตั้งแต่เดือน พ.ย. 2559-ก.พ.2560 จะพบผู้ป่วยประมาณ 24,000 รายต่อเดือน ซึ่งอาจทำให้มีผู้เสียชีวิตเพิ่มมากขึ้นตามไปด้วย ส่วนโรคมือ เท้า ปาก พบผู้ป่วยจำนวน 72,534 ราย เสียชีวิต 3 ราย ในเด็กอายุตั้งแต่ 9 เดือน ถึง 5 ปี ส่วนภัยสุขภาพจากการ ใช้เครื่องทำน้ำอุ่นระบบแก๊ส พบว่า ตั้งแต่ปี 2551-2559 มีผู้ป่วย 27 ราย และเสียชีวิต 6 ราย,จากสถานการณ์โรคภัยไข้เจ็บในช่วงฤดูหนาวนี้เอง กรมควบคุมโรค หน่วยงานซึ่งรับหน้าเสื่อปฏิบัติการดูแลป้องกันโดยตรง จึงไม่ได้นิ่งนอนใจได้มีการออกประกาศกรมควบคุมโรค เรื่อง การป้องกันโรคและภัยสุขภาพที่เกิดในฤดูหนาวของประเทศไทย พ.ศ.2559 โดยแจ้งเตือนไปยังสำนักงานสาธารณสุขจังหวัดทุกจังหวัด สำนักอนามัยกรุงเทพฯ รวมถึงสำนักงานป้องกันควบคุมโรคทั้ง 12 แห่ง และสถาบันป้องกันควบคุมโรคเขตเมือง ให้เตรียมพร้อมภารกิจในการดูแลประชาชน ทั้งด้านการเฝ้าระวังและติดตามสถานการณ์ของโรคในพื้นที่การควบคุมโรค ในกรณีมีการระบาดของโรคติดต่อ,นพ.เจษฎา โชคดำรงสุข อธิบดีกรมควบคุมโรค เล่าถึงการป้องกันและรักษาโรคติดเชื้อที่มาพร้อมกับฤดูหนาวว่า โรคอุจจาระร่วงในเด็กเล็ก ถือเป็นสาเหตุอันดับหนึ่งของการป่วยด้วยโรคติดต่อ ซึ่งติดต่อโดยการดื่มน้ำหรือกินอาหารที่มีเชื้อปนเปื้อนเข้าไป ผู้ป่วยจะมีอาการถ่ายอุจจาระเป็นน้ำ หรือถ่ายเหลวบ่อยครั้ง โดยทั่วไปอาการจะไม่รุนแรง แต่บางราย อาจขาดน้ำรุนแรงจนต้องเข้ารับการรักษาในโรงพยาบาล สำหรับการดูแลรักษา เมื่อเด็กป่วยผู้ปกครองควรให้อาหารเหลว ถ้าเด็กยังถ่ายบ่อยควรผสมสารละลายน้ำตาลเกลือแร่ ให้เด็กดื่มทีละน้อย แต่หากอาการยังไม่ดีขึ้นให้รีบไปพบแพทย์ ส่วนการป้องกัน ควรกินอาหารที่สะอาดปรุงสุกใหม่ หลีกเลี่ยงอาหารสุกๆดิบๆ ดื่มน้ำสะอาด ล้างมือให้สะอาด ทั้งก่อนกินอาหารและหลังเข้าห้องน้ำ,ส่วนโรคไข้หวัดใหญ่ ติดต่อได้ง่ายโดยการหายใจเอาเชื้อที่ฟุ้งกระจายในอากาศ และแพร่กระจายได้กว้างขวางในที่ที่คนอยู่แออัด ดังนั้นหากมีอาการป่วยควรหยุดพักผ่อนอยู่กับบ้านและสวมหน้ากากอนามัย ส่วนโรคมือ เท้า ปาก จะพบมากในเด็กเล็ก เกิดจากการได้รับเชื้อไวรัสเข้าไปทางปากโดยตรง ติดมากับมือหรือของเล่นที่เปื้อนน้ำลาย น้ำมูก น้ำจากตุ่มพองและแผลหรืออุจจาระของผู้ป่วย สามารถป้องกันโรคได้ โดยในช่วงที่มีการระบาด ควรอยู่ในที่ที่มีอากาศถ่ายเทได้ดี ที่สำคัญ หาก พบเด็กป่วยต้องแยกออกจากกลุ่มเพื่อนจนกว่าจะหายเป็นปกติ นพ.เจษฎา กล่าวย้ำ พร้อมขยายความด้วยว่า สำหรับภัยสุขภาพอย่างเครื่องทำน้ำอุ่นระบบแก๊ส แนะนำให้ตรวจสอบมาตรฐาน ก่อนใช้ และติดตั้งในห้องที่มีการระบายอากาศเพียงพอ ติดป้ายเตือนและบอกถึงวิธีใช้งานของเครื่องทำน้ำอุ่น รวมถึงสังเกตอาการที่อาจเกิดขึ้นจากการได้รับแก๊สระหว่างอาบน้ำ เช่น วิงเวียน หน้ามืด หายใจลำบาก ควรรีบออกจากห้องน้ำ หรือหากได้กลิ่นแก๊สผิดปกติ ควรรีบปิดเครื่องทำน้ำอุ่น และออกจากห้องน้ำทันที โดยเฉพาะผู้ที่มีโรคประจำตัวต้องระมัดระวังเป็นพิเศษ,ทีมข่าวสาธารณสุข เห็นด้วยอย่างยิ่งกับ การออกมาเตือนประชาชนให้เตรียมพร้อมรับมือกับโรคที่มากับอากาศที่หนาวเย็น ทั้งโรคติดเชื้อ ตลอดจนภัยสุขภาพ ที่พร้อมจะคร่าชีวิตของประชาชนทุกคน ให้ทุกคนได้ตระหนักถึงภัยร้ายที่กำลังแฝงตัวมากับอากาศที่หนาวเย็น และพร้อมรับมือโรคภัยไข้เจ็บต่างๆ เพื่อช่วยลดทอน ความเจ็บป่วยจากอาการหนักให้เป็นเบาได้,แต่สิ่งหนึ่งที่เราอยากฝากคือ การจริงจังกับการป้องกัน ควบคุมโรค รวมถึงการให้ความรู้ ที่ต้องทำกันอย่างจริงจังและต่อเนื่อง,เพราะการไม่มีโรคถือเป็นลาภอันประเสริฐ.,ทีมข่าวสาธารณสุข
จากการที่กรมอุตุนิยมวิทยาออกประกาศเตือนภัยหนาว ระบุประเทศไทยได้เข้าสู่ฤดูหนาวตั้งแต่วันที่ 30 ต.ค.ที่ผ่านมา นั่นหมายถึงสภาพอากาศที่จะมีความหนาวเย็นมากกว่าฤดูอื่นๆ ของปี ซึ่งจะส่งผลให้เชื้อโรคบางชนิดสามารถ
ทีมข่าวสาธารณสุข,ภัยหนาว,หน้าหนาว,โรคติดเชื้อ,โรคหน้าหนาว